શ્રીમદ્ ભાગવત એ જીવનનું પરિવર્તન લાવનારો ગ્રંથ છે. આ ગ્રંથના અધ્યયન દરમિયાન આપણે સમાજમાં ચાલી રહેલી કળિની વિઘાતક પ્રવૃત્તિ આગળ ધર્મનું તણખલું ધરવાનો પ્રયાસ કરવાના છીએ. એનું પરિણામ ચોક્કસ આવશે. એનાથી જીવન બદલાશે. અનેક લોકોનાં જીવન બદલાયા છે. મનુષ્ય અંતર્નિરિક્ષણ કરી ભૂતકાળને તપાસે તો એને પોતાનું ઊર્ધ્વગમન ચોક્કસ અનુભવાશે. એ પણ સમજાશે કે ખરેખર આ સત્સંગનું જ પરિણામ છે. આ ગ્રંથનું પરિણામ છે, એક સાચા પરિચયનું પરિણામ છે. આપણે પણ પરિણામ લાવવાનો પ્રયાસ કરવાનો છે. કેટલાં પ્રશ્નો પણ થશે. આજથી ત્રણ દસકા પૂર્વે સમાજ કહે એટલું બાળકો કરતાં. જ્યારે આજની નવી પેઢી બીજા કહે તેમ કરવા તૈયાર નથી, પરંતુ પોતાની બુદ્ધિમાં ઉતરે, તર્કથી યોગ્ય લાગે તો જ કરે છે.